**IASB Update April 2020**

**Информационен бюлетин на Съвета по международни счетоводни стандарти (IASB) – април 2020 г.**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно: МСФО стандарти (IFRS® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS® Foundation) и Комитета по разясненията на МСФО (IFRS Interpretation Committee).

Съветът проведе дистанционно заседание на [21–23 април 2020](https://www.ifrs.org/news-and-events/calendar/2020/april/international-accounting-standards-board/) г.

Темите, по реда на обсъждането им, включваха:

* [Изменение на МСФО 17 *Застрахователни договори*](https://www.ifrs.org/news-and-events/updates/iasb-updates/april-2020/#1)
* [Финансови инструменти с характеристики на собствен капитал](https://www.ifrs.org/news-and-events/updates/iasb-updates/april-2020/#2)
* [Прегледи след въвеждане на МСФО 10, МСФО 11 и МСФО 12](https://www.ifrs.org/news-and-events/updates/iasb-updates/april-2020/#3)
* [Поддръжка и последователно прилагане](https://www.ifrs.org/news-and-events/updates/iasb-updates/april-2020/#4)
* [Коментар на ръководството](https://www.ifrs.org/news-and-events/updates/iasb-updates/april-2020/#5)
* [Преглед на стандарта *МСФО за МСП*](https://www.ifrs.org/news-and-events/updates/iasb-updates/april-2020/#6)
* [Инициатива за оповестяване—дъщерни предприятия, които са МСП](https://www.ifrs.org/news-and-events/updates/iasb-updates/april-2020/#7)

**Допълнителна информация**

Предстоящи заседания на Съвета:

* 18–22 май 2020 г.
* 22–26 юни 2020 г.
* 20–24 юли 2020 г.

**Изменение на МСФО 17 *Застрахователни договори -* актуална устна информация**

Съветът бе запознат с устна информация относно статута на дейностите му в подкрепа на въвеждането и прилагането на МСФО 17 *Застрахователни договори*. От Съвета не бе поискано да взема каквито и да е решения.

**Финансови инструменти с характеристики на собствен капитал (Документ по програмата 5)**

На 21 април 2020 г. Съветът проведе заседание, за да продължи с обсъжданията си относно това как да изясни принципите за класифициране на финансови инструменти, уредени с инструменти на собствения капитал на предприятието.

***Финансови инструменти, уредени с инструменти на собствения капитал на предприятието: фундаментален принцип* (Документ по програмата 5A)**

Съветът реши в порядък на работна хипотеза, че за да може дериватив върху собствения капитал да удовлетворява условието „фиксиран за фиксиран“ в МСС 32 *Финансови инструменти: представяне*, броят единици функционална валута, които ще бъдат разменени срещу всеки стоящ в основата инструмент на собствения капитал, трябва да е фиксиран или да варира единствено с:

1. допустими корекции за съхраняване; или
2. допустими корекции с оглед изминаване на времето.

Това предложение бе представено като Алтернатива Б в Документа по програмата.

Тринадесет от четиринадесетте членове на Съвета изразиха съгласие с това решение. Един от членовете на Съвета отсъстваше.

Съветът реши в порядък на работна хипотеза да класифицира като собствен капитал договор, който може да бъде уреден чрез размяна на фиксиран брой недеривативни инструменти на собствения капитал срещу с фиксиран брой от друг вид недеривативни инструменти на собствения капитал.

Тринадесет от четиринадесетте членове на Съвета изразиха съгласие с това решение. Един от членовете на Съвета отсъстваше.

***Финансови инструменти, уредени с инструменти на собствения капитал на предприятието: принцип за корекции* (Документ по програмата 5Б)**

Съветът реши в порядък на работна хипотеза, че от предприятието ще се изисква да класифицира деривативи върху собствения капитал като инструменти на собствения капитал, ако корекциите за съхраняване изискват предприятието да съхрани относителните икономически интереси на бъдещи акционери в същата или по-малка степен в сравнение с тези на съществуващите акционери. Това предложение бе представено като Алтернатива Б в Документа по програмата.

Тринадесет от четиринадесетте членове на Съвета изразиха съгласие с това решение. Един от членовете на Съвета отсъстваше.

Съветът реши също така в порядък на работна хипотеза, че от предприятието ще се изисква да класифицира деривативи върху собствения капитал като инструменти на собствения капитал, ако корекциите за изминалото време:

1. са предварително определени и варират само с изминаване на времето; и
2. фиксират броя единици функционална валута на стоящ в основата инструмент на собствения капитал от гледна точка на настоящата стойност.

Това предложение бе представено като Алтернатива Б в Документа по програмата.

Десет от четиринадесетте членове на Съвета изразиха съгласие с това решение. Един от членовете на Съвета отсъстваше.

***Следващ етап***

На бъдещо свое заседание Съветът ще пристъпи към обсъждане на други теми, включени в плана на проекта, дискутиран на заседанието на Съвета през октомври 2019 г.

**Преглед след въвеждане на МСФО 10 *Консолидирани финансови отчети*, МСФО 11 *Съвместни споразумения* и МСФО 12 *Оповестяване на участия в други предприятия* (Документ по програмата 7)**

На 22 април 2020 г. Съветът проведе заседание, за да обсъди констатациите от първата фаза на Прегледа след въвеждане и следващия етап по проекта.

***Констатации от първата фаза и определяне на следващия етап* (Документ по програмата 7A)**

Съветът реши да продължи работата по Прегледа след въвеждане и да публикува Искане за предоставяне на информация.

Всичките четиринадесет членове на Съвета изразиха съгласие с тези решения.

Съветът реши, че Искането за предоставяне на информация ще се фокусира върху:

1. във връзка с МСФО 10:
   1. правомощия върху предприятието, в което е инвестирано;
   2. връзката между правомощията и възвръщаемостта, с фокус върху идентифицирането на агентски взаимоотношения;
   3. счетоводни изисквания, с фокус върху промените в участието в собствеността; и
   4. изключението за консолидиране на инвестиционно предприятие.
2. във връзка с МСФО 11:
   1. договорености за сътрудничество извън обхвата на МСФО 11;
   2. класифицирането на съвместни споразумения като съвмести дейности на базата на други факти и обстоятелства; и
   3. счетоводни изисквания, с фокус върху съвместните дейности.
3. във връзка с МСФО 12, качеството на информацията, която предприятието предоставя и дали и в каква степен успешно са удовлетворени целите на оповестяването от страна на предприятие, което прилага изискванията.

Съветът реши също така, че Прегледът след въвеждане няма да обхваща взаимодействието между МСФО 10, МСФО 11 и МСФО 12 с други МСФО стандарти.

Всичките четиринадесет членове на Съвета изразиха съгласие с тези решения.

***Следващ етап***

На бъдещо свое заседание Съветът ще обсъди свързаните с проекта стъпки от регламентираната процедура.

**Поддръжка и последователно прилагане (Документи по програмата 12–12Ж)**

На 22 април 2020 г. Съветът проведе заседание, за да обсъди теми, свързани с поддържането и последователното прилагане на стандартите.

**Пасив по лизинга при продажба и обратен лизинг (Документ по програмата 12A)**

Съветът обсъди препоръка от Комитета по разясненията на МСФО да измени МСФО 16, за да посочи конкретно как продавачът-лизингополучател ще приложи изискванията за последващо оценяване в МСФО 16 по отношение на пасива по лизинга, който възниква при сделка по продажба и обратен лизинг.

Съветът реши в порядък на работна хипотеза да предложи изменение с тесен обхват на МСФО 16, за да посочи, че:

1. при прилагането на параграфи 36–38 от МСФО 16 по отношение на сделка по продажба и обратен лизинг с променливи лизингови плащания, от продавача-лизингополучател ще се изисква:
   1. да определи направените лихвени плащания (съгласно описаното в параграф 36(б)) като плащанията, включени в оценката на пасива по лизинга. Плащанията, включени във въпросната оценка са тези, които, след като бъдат дисконтирани с помощта на дисконтовия процент, описан в параграф 37, водят в резултат до сума, равна на балансовата стойност на пасива по лизинга.
   2. да не преоценява пасива по лизинга, за да отразява оценка на бъдещи променливи лизингови плащания.
   3. да прилага параграф 38 при счетоводно отчитане на евентуална разлика между плащанията, направени по лизинга и тези, включени в оценката на пасива по лизинга.
2. при прилагане на параграфи 40 и 45 от МСФО 16 по отношение на модификации на лизинга и промени в срока на лизинга, отнасящи се до сделка с продажба и обратен лизинг, от продавача-лизингополучател ще се изисква да определя преразгледаните лизингови плащания като преразгледаните очаквани плащания за лизинга.

Съветът реши също така в порядък на работна хипотеза да разработи допълнителен пример, който би илюстрирал как продавачът-лизингополучател ще отчита счетоводно сделка за продажба и обратен лизинг с променливи плащания, както на датата на сделката, така и впоследствие в течение на срока на лизинга.

Всичките четиринадесет членове на Съвета изразиха съгласие с тези решения.

***Следващ етап***

На бъдещо свое заседание Съветът ще обсъди датата на влизане в сила и преходните разпоредби във връзка с предложените изменения, както и спазването от страна на Съвета на изискванията на регламентираната процедура.

**Липса на възможност за размяна (Изменение на МСС 21) (Документи по програмата 12Б–12Д)**

Съветът продължи да обсъжда предложените изменения с тесен обхват в МСС 21, за да адресира въпроса как предприятието следва да определя валутния „спот” курс, който да използва, когато липсва възможност за размяна на двете валути.

***Наличие или липса на възможност за размяна* (Документ по програмата 12В)**

Съветът реши в порядък на работна хипотеза, че когато предприятието оценява възможността за размяна, от предприятието ще се изисква:

1. да вземе под внимание дали то би могло да получи чуждестранната валута в рамките на срокове, които включват обичайна административна забава.
2. да вземе под внимание способността си да получи чуждестранната валута, а не своето намерение (или решение) да постъпи по този начин.
3. да вземе под внимание само пазари или механизми за размяна, които създават подлежащи на принудително изпълнение права и задължения.
4. да допусне, че целта на получаването на чуждестранната валута е:
   1. да уреди отделни сделки с чуждестранна валута, или активи и пасиви, свързани с такива сделки, когато отчита сделките с чуждестранна валута във функционалната си валута; или
   2. да реализира нетните активи на предприятието, когато използва валута на представяне, различна от функционалната валута (или да реализира нетната си инвестиция в чуждестранна дейност, когато преизчислява резултатите и финансовото състояние на тази чуждестранна дейност).
5. да заключи, че на валутата липсва възможност за размяна при обстоятелства, когато предприятието е в състояние да получи само някакви суми в чуждестранна валута, когато, за конкретна цел, то е в състояние да получи не повече от незначителна сума от чуждестранната валута. В допълнение, когато предприятието (i) отчита сделки и операции с чуждестранна валута във функционалната си валута, и (ii) може да получи по-малко от сумата чуждестранна валута, от която то се нуждае, за да уреди всички салда и сделки в тази валута, от предприятието ще се изисква да оцени възможността за размяна на агрегирана база за всички свързани салда и сделки в чуждестранната валута.

Всичките четиринадесет членове на Съвета изразиха съгласие тези решения.

***Обменен валутен курс, когато на дадена валута липсва възможност за размяна* (Документ по програмата 12Г)**

Съветът реши в порядък на работна хипотеза, че:

1. от предприятието ще се изисква да оцени приблизително валутния „спот“ курс, когато на дадена валута липсва възможност за размяна.
2. измененията с тесен обхват определят цел на процеса по приблизително оценяване. Тази цел изисква предприятието да оцени приблизително „спот“ курс, който:
   1. би бил достъпен за предприятието на отчетната дата, ако валутата можеше да се разменя;
   2. би възникнал в обичайна сделка между пазарни участници; и
   3. би отразявал достоверно икономическите условия, преобладаващи към тази дата.
3. на предприятието ще се разрешава да използва наблюдаем валутен курс (който не отговаря на дефиницията за „спот“ курс), ако този курс се доближава приблизително до спот курса при следните обстоятелства:
   1. когато наблюдаемият курс отговаря на дефиницията за спот курс по отношение на конкретни операции или салда, но не и по отношение на тези, за които предприятието оценява възможността за размяна; или
   2. когато наблюдаемият курс е първият последващ валутен курс, по който би могла да бъде осъществена размяна, ако възможността за размяна бъде възстановена преди финансовият отчет да бъде одобрен за издаване.
4. от предприятието ще се изисква да прилага приблизително оценен обменен курс по отношение на:
   1. цялата операция или салдо на актив или пасив (когато предприятието отчита сделки и операции с чуждестранна валута във функционалната си валута); или
   2. финансовия отчет като цяло (когато предприятието използва валута на представяне, различна от функционалната валута).

Всичките четиринадесет членове на Съвета изразиха съгласие с тези решения.

***Изисквания за оповестяване, когато на дадена валута липсва възможност за размяна* (Документ по програмата 12Д)**

Съветът реши в порядък на работна хипотеза, че от предприятието ще се изисква да оповестява:

1. подробности за валутата, на която липсва възможност за размяна и описание на ограниченията, които водят до тази липса на възможност за размяна;
2. описание на сделките и операциите, които са засегнати от липсата на възможност за размяна;
3. балансовата стойност на активи и пасиви, деноминирани във валутата, на която липсва възможност за размяна;
4. спот валутният курс или курсове, които са използвани и дали този курс е:
   1. наблюдаем курс, който се доближава приблизително до спот курса, или
   2. курс, който е бил приблизително оценен;
5. описание на приложената техника за приблизително оценяване, като и качествена и количествена информация относно входящите данни, използвани при тази техника за приблизително оценяване; и
6. качествена информация относно всеки вид риск, на който е изложено предприятието поради липсата на възможност за размяна на въпросната валута и естеството и балансовата стойност на активите и пасивите, изложени на всеки един вид риск.

В допълнение, Съветът реши в порядък на работна хипотеза, че когато на функционалната валута на чуждестранна дейност липсва възможност за размяна, от предприятието ще се изисква да оповестява:

1. наименованието на чуждестранната дейност, нейното естество (дали това е дъщерно предприятие, съвместна дейност, съвместно предприятие, асоциирано предприятие или клон) и основното място на стопанска дейност;
2. обобщена финансова информация относно чуждестранната дейност; и
3. естеството и условията на договорни споразумения, които биха могли да изискват предприятието да предостави финансова подкрепа за чуждестранната дейност, включително събития или обстоятелства, които биха могли да изложат отчитащото се предприятие на загуба. От предприятието ще се изисква също така да оповестява салдото на активи, които са породени от такива споразумения.

Всичките четиринадесет членове на Съвета изразиха съгласие с тези решения.

***Следващ етап***

На бъдещо свое заседание Съветът ще обсъди датата на влизане в сила и преходните разпоредби по отношение на предложените изменения, както и спазването от страна на Съвета на изискванията на приложимите стъпки от регламентираната процедура.

**Стокови заеми (Документ по програмата 12Е)**

Съветът обсъди евентуално изменение с тесен обхват във връзка със стоковите заеми и свързаните с тях сделки и операции.

Съветът реши на този етап да не добавя такъв проект към работната си програма. Всичките четиринадесет членове на Съвета изразиха съгласие с това решение.

Съветът реши в порядък на работна хипотеза, че Искането за предоставяне на информация във връзка с Допитването относно Програмата 2020 г. включва в списъка с потенциални проекти проект, посветен на сделките със масови (борсово търгувани) стоки. Всичките четиринадесет членове на Съвета изразиха съгласие с това решение.

**Отсрочени данъци, отнасящи се до активи и пасиви, произтичащи от една и съща сделка (Изменение на МСС 12) (Документи по програмата 12Ж–12И)**

Съветът обсъди обобщение на становищата, предоставени като обратна информация във връзка с Проекта за обсъждане *Отсрочени данъци, отнасящи се до активи и пасиви, произтичащи от една и съща сделка*.

От Съвета не бе поискано да взема каквито и да е решения.

***Следващ етап***

На бъдещо свое заседание Съветът ще обсъди насоката на развитие на проекта.

**Актуална информация от Комитета по разясненията на МСФО (Документ по програмата 12Й)**

Съветът бе запознат с актуална информация от проведеното през март 2020 г. заседание на Комитета по разясненията на МСФО. Подробности за това заседание са публикувани в Бюлетина с актуална информация от Комитета по разясненията за март 2020 г. ([IFRIC Update March 2020](https://www.ifrs.org/news-and-events/updates/ifric-updates/march-2020/)).

От Съвета не бе поискано да взима каквито и да е решения.

**Коментар на ръководството (Документ по програмата 15)**

На 21 април 2020 г. Съветът проведе заседание, за да обсъди целите на оповестяването и подкрепящите ги насоки, които да бъдат включени в преработеното Изложения за практика по МСФО 1 *Коментар на ръководството*. Съветът разгледа следното съдържание в Коментара на ръководството:

* бизнес модел (Документ по програмата 15Б);
* стратегия (Документ по програмата 15В); и
* ресурси и взаимоотношения (Документ по програмата 15Г).

***Въведение в целите на оповестяването* (Документ по програмата 15A)**

Документ по програмата 15A въвежда подход за разработване и структуриране на целите на оповестяването. От Съвета не бе поискано да взима каквито и да е решения.

***Бизнес модел, стратегия и ресурси и взаимоотношения* (Документи по програмата 15Б–15Г)**

Съветът реши в порядък на работна хипотеза да посочи в целите на оповестяването, че коментарът на ръководството следва да предоставя информация и анализи, които да помогнат на инвеститорите и кредиторите да разберат:

1. как бизнес моделът на предприятието създава стойност и генерира парични потоци;
2. стратегията на ръководството за поддържане и развитие на способността на предприятието да създава стойност и генерира парични потоци в бъдеще; и
3. ресурсите и взаимоотношенията, от които зависят бизнес моделът и стратегията.

Съветът реши в порядък на работна хипотеза да посочи в целите на оповестяването, че инвеститорите и кредиторите използват информацията и анализите в коментара на ръководството, за да направят следните оценки:

1. във връзка с бизнес модела на предприятието:
   1. доколко ефикасен е бизнес моделът на предприятието в създаването на стойност и генерирането на парични потоци;
   2. доколко той може да бъде променян съобразно мащабите; и
   3. доколко устойчив, адаптивен и стабилен в дългосрочен аспект е този модел;
2. във връзка със стратегията на ръководството:
   1. потенциалния ефект от стратегията върху способността на предприятието да създава стойност и генерира парични потоци; и
   2. способността на предприятието да изпълни стратегията; и
3. във връзка с ресурсите и взаимоотношенията:
   1. в каква степен предприятието зависи от ресурсите и взаимоотношенията; и
   2. дали е вероятно тези ресурси да продължат да бъдат на разположение на предприятието и дали е вероятно взаимоотношенията на предприятието да продължат да се развиват и укрепват.

Съветът реши в порядък на работна хипотеза да посочи в целите на оповестяването, че информацията и анализите, включени в коментара на ръководството се фокусират върху:

1. ключовите характеристики на бизнес модела на предприятието и адресират:
   1. обхвата, естеството и мащаба на дейността на предприятието;
   2. цикъла на предприятието за създаване на стойност и генериране на парични потоци; и
   3. по-общите косвени последствия или въздействия от дейността на предприятието, в случай че те биха могли да окажат влияние върху способността на предприятието да генерира парични потоци;
2. ключовите аспекти на стратегията на ръководството и адресират:
   1. кои фактори определят стратегията;
   2. какво цели да постигне предприятието в дългосрочен аспект;
   3. как ръководството планира да постигне тези цели; и
   4. как ръководството ще наблюдава текущо и ще оценява постигнатия успех; и
3. ключовите ресурси и взаимоотношения на предприятието и адресират:
   1. естеството на тези ресурси и взаимоотношения;
   2. как се осигурява достъп до тези ресурси и взаимоотношения;
   3. как те биват използвани;
   4. какво би могло да окаже влияние върху наличието на ресурсите на предприятието и устойчивостта на взаимоотношенията му; и
   5. как тези ресурси и взаимоотношения биват управлявани.

Съветът реши също така в порядък на работна хипотеза да посочи, че:

1. ключовите характеристики на бизнес модела на предприятието са тези, които подкрепят способността на предприятието да създава стойност и генерира парични потоци;
2. ключовите аспекти на стратегията на ръководството са тези, които ще окажат съществено влияние върху способността на предприятието да създава стойност и генерира парични потоци в бъдеще; и
3. ключовите ресурси и взаимоотношения на предприятието са тези, от които зависи способността на предприятието да създава стойност и генерира парични потоци.

Всичките присъстващи членове на Съвета изразиха съгласие с това решение. Всичките четиринадесет членове на Съвета присъстваха при обсъждане на бизнес модела. При обсъжданията на стратегията и на ресурсите и взаимоотношенията присъстваха тринадесет членове на Съвета, а един - отсъстваше.

Съветът обсъди също така и възможни подкрепящи насоки във връзка с бизнес модела, стратегията и ресурсите и взаимоотношенията. От Съвета не бе поискано да взема каквито и да е решения.

***Следващ етап***

Очаква се следващото обсъждане на Съвета да обхване рисковете и външната среда.

**Преглед на стандарта *МСФО за МСП* (Документ по програмата 30)**

На 23 април 2020 г. Съветът проведе заседание и бе запознат с актуална информация, че като част от дейностите на терен във връзка с *Искането за предоставяне на информация относно всеобхватния преглед на стандарта МСФО за МСП*, ще бъде публикувана анкета, която да осигури на заинтересованите страни, без капацитета или ресурсите да предоставят писмо с коментари, алтернативен начин за коментар.

От Съвета не бе поискано да взима каквито и да е решения.

**Инициатива за оповестяване—дъщерни предприятия, които са МСП (Документ по програмата 31)**

На 23 април 2020 г. Съветът проведе заседание, за да обсъди:

* плана на проекта за оставащата част от 2020 г.—Документ по програмата 31A; и
* дали МСФО стандартът, който се разработва по отношение на дъщерни предприятия, които са МСП, следва да изисква дъщерните предприятия да прилагат изискванията за представяне на МСФО стандартите или изискванията за представяне на стандарта *МСФО за МСП*—Документ по програмата 31Б.

***План на проекта за оставащата част от 2020 г.* (Документ по програмата 31A)**

Целта на проекта е да се разработи МСФО стандарт с ограничени оповестявания, който би се прилагал на доброволна основа по отношение на дъщерни предприятия, които са МСП. В порядък на работна хипотеза Съветът се съгласи с предложения план на проекта.

***Изисквания за представяне* (Документ по програмата 31Б)**

В порядък на работна хипотеза Съветът се съгласи, че по отношение на дъщерни предприятия, които са МСП и които изберат да прилагат разработвания в рамките на проекта МСФО стандарт, трябва да се прилагат изискванията за представяне в МСФО стандартите. Присъстващите тринадесет от четиринадесетте членове на Съвета изразиха съгласие с това решение.

***Следващ етап***

Съветът ще продължи обсъжданията през третото тримесечие на 2020 г.